2009 — 2013 YILLARDA O‘RTA MAXSUS, KASB-HUNAR TA’LIMI MUASSASALARI UChUN DARSLIKLAR VA O‘QUV QO‘LLANMALARINI NAShR ETISh DASTURI TO‘G‘RISIDA

Akademik litseylar va kasb-hunar kollejlarini belgilangan standartlarga va zamonaviy talablarga javob beradigan darsliklar va o‘quv qo‘llanmalarining yangi avlodi bilan ta’minlash maqsadida Vazirlar Mahkamasi qaror qiladi: 
 1. Vazirlar Mahkamasining “O‘rta maxsus, kasb-hunar ta’limi tizimi uchun darsliklar va o‘quv adabiyotlarining yangi avlodini yaratish to‘g‘risida” 2001-yil 16-avgustdagi 341-son qarori talablariga muvofiq 2001 — 2008-yillar davrida:
 akademik litseylar va kasb-hunar kollejlari uchun tiraji 5,1 mln. nusxadan ortiq 984 nomdagi darsliklar va o‘quv qo‘llanmalarining yangi avlodini tayyorlash va nashr etish; 
 o‘rta maxsus, kasb-hunar ta’limi muassasalarining 1331 axborot-resurs markazlarini nashr etilgan darsliklar va o‘quv qo‘llanmalari bilan ta’minlash; 
 mualliflarni eng malakali olimlar, o‘qituvchilar va mutaxassislar orasidan tanlov asosida tanlab olish tizimini joriy etish, shuningdek darsliklar va o‘quv qo‘llanmalari qo‘lyozmalarini mustaqil ekspertizadan o‘tkazishni tashkil qilish; 
 o‘rta maxsus, kasb-hunar ta’limining 68 mutaxassisligi uchun darsliklar va o‘quv qo‘llanmalarini tayyorlash va nashr etishga Germaniya taraqqiyot banki, Osiyo taraqqiyot banki va Shveysariya konfederatsiyasi Hukumatining grantlarini jalb qilish yuzasidan kompleks chora-tadbirlar amalga oshirilganligi ma’lumot uchun qabul qilinsin. 
 2. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi tomonidan ishlab chiqilgan 2009 — 2013-yillarda o‘rta maxsus, kasb-hunar ta’lim muassasalari uchun darsliklar va o‘quv qo‘llanmalarini nashr etish dasturi 1 va 2-ilovalarga* muvofiq ma’qullansin. 
 3. O‘rta maxsus, kasb-hunar ta’limi muassasalari uchun umumta’lim fanlari bo‘yicha darsliklar va o‘quv qo‘llanmalarini 5 yilda bir marta, kasb-hunar fanlari bo‘yicha esa — O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi taklifi bo‘yicha yangilash (nusxasini ko‘paytirish) davriyligi belgilansin.
 4. O‘zbekiston Respublikasi Oliy va o‘rta maxsus ta’lim vazirligi:
 2009 — 2013-yillarda o‘rta maxsus, kasb-hunar ta’limi muassasalari uchun darsliklar va o‘quv qo‘llanmalari nashr etishning 1 va 2-ilovalarga muvofiq tasdiqlangan prognoz ko‘rsatkichlaridan kelib chiqib har yili 1-dekabrgacha kelgusi yilda nashr etish mo‘ljallangan darsliklar va o‘quv qo‘llanmalarining aniq ro‘yxati va tirajini aniqlashni va tasdiqlashni, o‘qitish tillari bo‘yicha o‘quvchilar soni o‘zgarishini hisobga olgan holda ularning parametrlariga tuzatish kiritilishini (zaruriyat bo‘lganda);
 o‘rta maxsus, kasb-hunar ta’limi davlat ta’lim standartlari hamda darsliklar va o‘quv qo‘llanmalariga qo‘yiladigan talablar asosida 1 va 2-ilovalarda nazarda tutilgan muddatlarda darsliklar va o‘quv qo‘llanmalari ishlab chiqilishi va nashr etilishini ta’minlasin.
 5. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi:
 o‘rta maxsus, kasb-hunar ta’limi muassasalari uchun darsliklar va o‘quv qo‘llanmalari qo‘lyozmalarining dastlabki ekspertizasiga oliy va o‘rta maxsus, kasb-hunar ta’lim muassasalari, ilmiy va jamoat tashkilotlari, ishlab chiqarish korxonalarining eng tajribali mutaxassislari va pedagoglari keng jalb qilinishini ta’minlasin;
 o‘rta maxsus, kasb-hunar ta’limi muassasalari o‘qitish tillari bo‘yicha darsliklar va o‘quv qo‘llanmalari bilan ta’minlanganligining doimiy asosda monitoringini olib borsin;
 O‘zbekiston Respublikasi Tashqi iqtisodiy aloqalar, investitsiyalar va savdo vazirligi bilan birgalikda zarur darsliklar va o‘quv qo‘llanmalarini nashr etish uchun grant va kredit mablag‘lari, shu jumladan xalqaro moliyaviy institutlar hisobiga grant va kredit mablag‘lari jalb etish ishlarini tashkil etsin;
 ikki yil mobaynida respublikaning bir qancha akademik litseylari va kasb-hunar kollejlarida o‘rta maxsus, kasb-hunar ta’limi muassasalari o‘quvchilarini ijara asosida darsliklar va o‘quv qo‘llanmalari bilan ta’minlash tizimini joriy etish bo‘yicha eksperiment o‘tkazsin.
 6. O‘zbekiston matbuot va axborot agentligi O‘zbekiston Respublikasi Oliy va o‘rta maxsus ta’lim vazirligi tomonidan shakllantiriladigan prognoz kvotalar asosida har yil 1-avgustgacha zarur nomdagi va hajmdagi darsliklar va o‘quv qo‘llanmalarini, ularni chakana savdo tarmog‘i orqali erkin sotishni hisobga olgan holda bosib chiqarish uchun tashkiliy chora-tadbirlarni amalga oshirsin. 
 7. O‘zbekiston Respublikasi Moliya vazirligi Davlat budjeti parametrlarini shakllantirishda o‘rta maxsus, kasb-hunar ta’limi muassasalarining kutubxona fondini o‘qitish tillari bo‘yicha darsliklar va o‘quv qo‘llanmalari bilan 15 foizga to‘ldirish uchun mablag‘larni nazarda tutsin. 
 8. O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qo‘mitasi o‘rta maxsus, kasb-hunar ta’limi muassasalari uchun darsliklar va o‘quv qo‘llanmalarini nashr etish va qayta nashr etishga tanlov (tender) savdolari o‘tkazishda raqobat to‘g‘risidagi qonun hujjatlari talablariga rioya qilish ustidan nazorat qilishni kuchaytirsin.
 8.1. O‘zbekiston Respublikasi Moliya vazirligi: 
 o‘rta maxsus, kasb-hunar ta’limi muassasalari uchun darsliklar va o‘quv qo‘llanmalarini yetkazib berish xizmatlariga narxlar, shuningdek o‘quv adabiyotlariga deklaratsiya to‘ldirishda uni tartibga solish O‘zbekiston Respublikasi Hukumatining qarorlarida nazarda tutilgan o‘quv adabiyotlarining ayrim turlariga narxlar sun’iy ravishda oshirib yuborilishiga yo‘l qo‘ymaslik ustidan nazorat o‘rnatsin; 
 o‘quv adabiyotlarini yangilashda ularning narxlari dinamikasi monitoringini olib borsin hamda ular bo‘yicha ma’lumotlarni Uzluksiz ta’lim tizimi uchun yangi o‘quv dasturlari, darsliklar yaratish va ularni qayta ko‘rib chiqish bo‘yicha Hukumat komissiyasiga kiritsin.
 9. O‘zbekiston Respublikasi Hukumatining 3-ilovaga muvofiq ayrim qarorlari o‘z kuchini yo‘qotgan deb hisoblansin. 
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Qosimov zimmasiga yuklansin. 
 1. Vazirlar Mahkamasining “O‘rta maxsus, kasb-hunar ta’limi tizimi uchun darsliklar va o‘quv adabiyotlarining yangi avlodini yaratish to‘g‘risida” 2001-yil 16-avgustdagi 341-son qarori. 
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida” 2002-yil 28-avgustdagi 305-son qarorining 7-bandi (O‘zbekiston Respublikasi QT, 2002-y., 8-son, 49-modda). 
 3. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida” 2005-yil 12-avgustdagi 196-son qaroriga 2-ilovaning 17-bandi (O‘zbekiston Respublikasi QT, 2005-y., 8-son, 43-modda).